钦定古今图书集成/明伦汇编/交谊典/第066卷 > 《与田将军书》独孤郁
## 钦定古今图书集成/明伦汇编/交谊典/第066卷 > 《与田将军书》独孤郁

天子赏将军之勋，自裨校领十万军，率给麾幢节符，
佩黄金印者数四，庙祖于京，开东第驷门，号公侯家。
子弟姻族，以将军故，皆为好官。将军之勋名，可谓盛
矣，美矣！然某闻古人曰：“成功不久难处。”且物禁太盛。
昔者周公以至圣之德，致太平之功，以成王幼少，不
忍而去，召公有不悦色。何者？势逼不能无嫌故也。夫
以圣处犹难，况非圣哉？故范蠡、留侯知其然，去之而
远害。昔者李斯为秦破山东，从擒诸侯，尊秦为天子，
秦皇以为丞相，任事。秦廷之贵惟斯耳。斯知盛满不
行，卒为秦擒。韩信为汉诛赵魏，破齐楚，尊汉为天子，
汉裂土封王于荆。汉将之贵惟信耳。信不知降挹，一
旦蜚言被疑，卒受吕氏之诛。彼二子可谓巧于为人，
拙于为身。故二子始有周、吕勋，卒受参夷诛。何则？由
务进而不知退。故今上封足下为公为王，为十万户
侯，传子袭孙，居为夔为龙，出为桓为文，且令召公无
不悦色。足下岂不贤于周公哉！夫今之游宦者，辛勤
数千万言，得一官，俸不过三二万，数，从仆不过一二
人。满当罢，恋恋不欲去，岂非顾其利邪？况夫遭时变
即据千里土，权杀生柄，不觉炎燠更变，歌童侍儿，俳
优不离前，为乐万方以娱情，惟恐其不欢，无纤忧能
钻其胸，岂不愿留之邪？顾其势不可，是以去。故尧让
天下而长有天下，孙叔敖不悔去者三，愿将军无受
吴张元之说，纳马援、邹阳之策，思留侯、陶朱之举，悟
韩信、李斯之惑，立窦融河西之绩，览郭、马、李高数贤
之事，稽叔敖《三去》之美。昔蔡泽之说范睢也，引鞅起
踵以击夺其位，睢受说而归相让。泽非不知泽情而
受市也，盖审理必然。今某来非纵横时，岂泽之徒欤？
既非夺位而来，又岂欲骋口衒世，直以惜贤人之业
耳。惟将军无猜焉。